12. ฐานะการเงินและผลการดำเนินงาน

  รอบบัญชีของบริษัทเริ่มวันที่ 1 พฤศจิกายน และสิ้นสุดวันที่ 31 ตุลาคม ของทุกปี

12.1) รายงานของผู้สอบบัญชี

1)  ผู้สอบบัญชี

  ปี 2551 นางสาวประภาศรี ลีลาสุภา ผู้สอบบัญชีรับอนุญาตเลขทะเบียน 4664

  บริษัท สำนักงาน เอ เอ็ม ซี จำกัด

  ปี 2552 นางสาวประภาศรี ลีลาสุภา ผู้สอบบัญชีรับอนุญาตเลขทะเบียน 4664

  บริษัท สำนักงาน เอ เอ็ม ซี จำกัด

  ปี 2553 นางสาวศันสนีย์ พูลสวัสดิ์ ผู้สอบบัญชีรับอนุญาตเลขทะเบียน 6977

  บริษัท สำนักงาน เอ เอ็ม ซี จำกัด

2)  สรุปรายงานการตรวจสอบบัญชีของผู้สอบบัญชีในระยะ 3 ปีที่ผ่านมา

  ปี 2551 ผู้สอบบัญชีได้ตรวจสอบงบการเงินโดยให้ความเห็นโดยไม่มีเงื่อนไข

  ปี 2552 ผู้สอบบัญชีได้ตรวจสอบงบการเงินโดยให้ความเห็นโดยไม่มีเงื่อนไข

  ปี 2553 ผู้สอบบัญชีได้ตรวจสอบงบการเงินโดยให้ความเห็นโดยไม่มีเงื่อนไข

  โดยอธิบายเพิ่มเติมเกี่ยวกับขอบเขตความรับผิดชอบในการตรวจสอบ
  ซึ่งผู้ตรวจสอบไม่ได้ตรวจสอบงบการเงินของบริษัทย่อยสามแห่งในต่างประเทศ
  ซึ่งได้รวมอยู่ในงบการเงินรวมนี้ โดยปี 2553 งบการเงินของบริษัทย่อยดังกล่าวมีสินทรัพย์รวม
  จำนวน 4,315.86 ล้านบาท คิดเป็นร้อยละ 18.64 ของสินทรัพย์รวม มีรายได้รวมจำนวน
  282.56 ล้านบาท คิดเป็นร้อยละ 2.34 ของยอดรายได้สำหรับปี และมีขาดทุนรวมจำนวน
  419.43 ล้านบาท
  งบการเงินของบริษัทย่อยดังกล่าวได้ผ่านการตรวจสอบโดยผู้สอบบัญชีรับอนุญาตอื่น
  การเสนอรายงานของผู้สอบบัญชีในส่วนที่เกี่ยวข้องกับจำนวนเงินของรายการต่าง ๆ
  ของบริษัทย่อยดังกล่าวในงบการเงินรวม ถือตามรายงานของผู้สอบบัญชีรับอนุญาตอื่น

12.2) สัดส่วนการถือหุ้นในบริษัทย่อย และหลักเกณฑ์ในการทำงบรวม

(รายละเอียดของงบการเงินทั้งหมดนี้สามารถศึกษาได้จากงบการเงินแนบท้าย)

งบการเงินปี 2553 งบการเงินปี 2552 และงบการเงินปี 2553
ประกอบด้วยบริษัทย่อยจำนวนทั้งสิ้น 14 แห่ง

ตารางที่ 12.1: แสดงสัดส่วนการถือหุ้นของบริษัททางตรงและทางอ้อม

  ---------------------------------------- --------------------- ---------- ---------
                                           อัตราร้อยละของการถือหุ้น              

                                           2551                  2552       2553

  บริษัท น้ำตาลท่ามะกา จำกัด                    90.21                 90.21      90.21

  บริษัท โรงงานน้ำตาลนิวกรุงไทย จำกัด            93.01                 93.01      95.78

  บริษัท น้ำตาลนิวกว้างสุ้นหลี จำกัด                98.61                 98.61      98.61

  บริษัท เค.เอส.แอล.เรียลเอสเตท จำกัด          80.31                 80.31      80.31

  บริษัท เค.เอส.แอล.เอ็กซ์ปอร์ตเทรดดิ้ง จำกัด      79.55                 79.11      79.11

  บริษัท เคเอสแอล เคมี จำกัด                   100.00                100.00     100.00

  บริษัท โรงไฟฟ้าน้ำตาลขอนแก่น จำกัด             100.00                100.00     100.00

  บริษัท ขอนแก่นแอลกอฮอล์ จำกัด                 100.00                100.00     100.00

  บริษัท เคเอสแอล อะโกร แอนด์เทรดดิ้ง จำกัด*     100.00                100.00     100.00

  บริษัท น้ำตาลสะหวันนะเขด จำกัด                97.00                 97.00      98.49

  บริษัท Koh Kong Plantation จำกัด**          50.00                 50.00      70.00

  บริษัท Koh Kong Sugar Industry จำกัด        50.00                 50.00      70.00

  บริษัท Wynn In Trading จำกัด                100.00                100.00     100.00

  บริษัท ไทยชูการ์ เทอร์มิเนิ้ล จำกัด (มหาชน)***    23.82                 23.82      23.82
  ---------------------------------------- --------------------- ---------- ---------

หมายเหตุ

* เดิมชื่อ บริษัท เคเอสแอล การเกษตร จำกัด

** บริษัท Koh Kong Plantation จำกัด ถือหุ้นผ่านบริษัท Wynn In Trading จำกัด

*** บริษัทถือหุ้นในบริษัท ไทยชูการ์ เทอร์มิเนิ้ล จำกัด (มหาชน) ร้อยละ 23.82
แต่บริษัทมีส่วนร่วมในอำนาจการควบคุมบริษัทดังกล่าว ดังนั้นจึงถือว่าบริษัท ไทยชูการ์ เทอร์มิเนิ้ล
จำกัด (มหาชน) เป็นบริษัทย่อย

บริษัท ไทยชูการ์ เทอร์มิเนิ้ล จำกัด (มหาชน) บริษัทย่อยซึ่งเป็นบริษัทจดทะเบียนในตลาดหลักทรัพย์
ชื่อย่อ TSTE โดยมีบริษัทย่อยของบริษัท ไทยชูการ์ เทอร์มินัล จำกัด (มหาชน) ประกอบด้วย 5
บริษัท ซึ่งได้แก่

บริษัท ที เอส จี แอสเซ็ท จำกัด  ทำธุรกิจให้เช่าอสังหาริมทรัพย์ ถือหุ้นโดย TSTE 79.78%

บริษัท ที เอส อุตสาหกรรมน้ำมัน จำกัด (เดิมชื่อ บริษัท ที เอส จี พรอพเพอร์ตี้
จำกัด)ทำธุรกิจซื้อ-ขาย ให้เช่า และพัฒนาอสังหาริมทรัพย์และประกอบธุรกิจโรงกลั่นน้ำมันปาล์ม
ถือหุ้นโดย TSTE 94.31%

บริษัท ที เอส ฟลาวมิลล์ จำกัด ทำธุรกิจให้เช่าอสังหาริมทรัพย์ และธุรกิจผลิตแป้งสาลี ถือหุ้นโดย
TSTE 98.82%

บริษัท ที เอส คลังสินค้า จำกัด ทำธุรกิจรับฝากและขนถ่ายสินค้า ถือหุ้นโดย TSTE 64.13%

บริษัท ที เอส ขนส่งและโลจิสติกส์ จำกัด ทำธุรกิจให้บริการขนส่ง บริการรักษาความปลอดภัย
และโรงงานผลิตถุงกระสอบพลาสติก  ถือหุ้นโดย TSTE 85.90%

รายละเอียดสามารถดูได้จากข้อมูลบริษัทจดทะเบียน บริษัท ไทยชูการ์ เทอร์มิเนิ้ล จำกัด (มหาชน)
(TSTE)

12.3) การเปลี่ยนแปลงที่สำคัญที่เกี่ยวกับตัวเลขทางบัญชี

ในปี 2553 บริษัทและบริษัทย่อยที่ประกอบธุรกิจผลิตและจำหน่ายน้ำตาลทราย
ได้เปลี่ยนแปลงนโยบายการแสดงรายการบันทึกต้นทุนกากน้ำตาล
ซึ่งเป็นผลพลอยได้จากการผลิตน้ำตาลทราย จากเดิมแสดงมูลค่าด้วยมูลค่าสุทธิที่จะได้รับถัวเฉลี่ย
เป็นแสดงในราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า
โดยราคาทุนคำนวณจากต้นทุนการผลิตถัวเฉลี่ยในแต่ละปีการผลิตตามวิธีเข้าก่อนออกก่อนเช่นเดียวกับผลิตภัณฑ์หลัก
วัตถุประสงค์ของการเปลี่ยนแปลงนโยบาย
เพื่อให้งบการเงินให้ข้อมูลที่สอดคล้องกับการตัดสินใจมากขึ้น
เนื่องจากราคาขายกากน้ำตาลที่ปรับตัวสูงขึ้นมากและความต้องการซื้อที่สูงขึ้นเมื่อเทียบจากอดีต
ทำให้การผลิตและจำหน่ายกากน้ำตาลมีนัยสำคัญในการดำเนินธุรกิจ
ซึ่งการเปลี่ยนแปลงนโยบายดังกล่าวส่งผลให้บริษัท และบริษัทย่อย ปรับงบการเงินปี 2552 และปี
2551 ย้อนหลัง โดยถือเสมือนว่าได้มีการนำนโยบายบัญชีใหม่มาถือปฏิบัติโดยตลอด
ผลกระทบการเปลี่ยนแปลงนโยบายดังกล่าวในปี 2553 ได้แสดงในหมายเหตุประกอบงบ หัวข้อที่
4.1

ในปี 2553
บริษัทแสดงงบกำไรขาดทุนโดยการจัดรูปแบบการจำแนกค่าใช้จ่ายตามหน้าที่แบบหลายขั้นและจัดรูปแบบการแสดงงบแสดงการเปลี่ยนแปลงส่วนของผู้ถือหุ้นใหม่
เพื่อเป็นไปตามประกาศของกรมพัฒนาธุรกิจการค้าลงวันที่ 30 มกราคม 2552 เรื่อง
กำหนดรายการย่อที่ต้องมีในงบการเงิน พ.ศ. 2552 รวมถึงได้จัดประเภทรายการอื่น ๆ
ในงบการเงินปี 2553 ใหม่ ดังนั้นเพื่อประโยชน์ในการวิเคราะห์ข้อมูล งบการเงินปี 2552 และ
2551 ที่นำมาเปรียบเทียบ ได้มีการปรุงปรับการจัดรูปแบบใหม่ ให้สอดคล้องกับงบการเงินปี 2553

12.4) งบกำไรขาดทุน

ในภาพรวม ปี 2553 บริษัท มีรายได้จากการดำเนินงานรวมทั้งสิ้น 12,071 ล้านบาท
เพิ่มขึ้นจากปีที่ผ่านมา ร้อยละ 3.4 โดยรายได้จะมาจากรายได้จากการขาย 11,950 ล้านบาท
และรายได้จากการบริการ 122 ล้านบาท บริษัทมีต้นทุนรวมทั้งสิ้น 9,121 ล้านบาท
เพิ่มขึ้นจากปีที่ผ่านมาร้อยละ 4.6 และมีรายได้อื่น ๆ 309.14 ล้านบาท
รวมบริษัทมีกำไรก่อนหักค่าใช้จ่ายทั้งสิ้น 3,190 ล้านบาท ลดลงร้อยละ 1.4 เมื่อเทียบกับปีที่ผ่านมา

ในส่วนของค่าใช้จ่ายขายและบริหาร บริษัทมีค่าใช้จ่ายในการขาย 269 ล้านบาท ลดลงร้อยละ 14
และมีค่าใช้จ่ายในการบริหาร 490 ล้านบาทเพิ่มขึ้นร้อยละ 1.6
บริษัทมีการชำระค่าธรรมเนียมโดยนำเงินส่งกองทุนอ้อยและน้ำตาลทราย 782 ล้านบาท
และมีรายการพิเศษคือขาดทุนจากสัญญาซื้อขายน้ำตาลล่วงหน้า ทั้งสิ้น 994 ล้านบาท
ทำให้บริษัทมีกำไรก่อนต้นทุนทางการเงินและภาษีเงินได้ 531 ล้านบาท ลดลงร้อยละ 66

ในปี 2553 บริษัทมีต้นทุนทางการเงิน 343 ล้านบาท เพิ่มขึ้นร้อยละ 39
และภาระภาษีเงินได้นิติบุคคล 118 ล้านบาท ลดลงร้อยละ 67 หักผู้ถือหุ้นส่วนน้อยซึ่งขาดทุน 82
ล้านบาท ส่งผลให้กำไรสุทธิในส่วนของบริษัท ลดลงร้อยละ 83 จากปีที่ผ่านมาที่ 920 ล้านบาท
ลดลงเหลือ 159 ล้านบาทในปี 2553

ตารางที่ 12.2 : แสดงงบกำไรขาดทุนของบริษัท เปรียบเทียบปี 2553, 2552, 2551

[]

หมายเหตุ: งบการเงินปี 2552 และ 2551 บริษัทได้
ทำการปรับปรุงใหม่เพื่อให้สอดคล้องและเปรียบเทียบได้กับงบการเงินปี 2553

เมื่อพิจารณาในส่วนของโครงสร้างรายได้จากการดำเนินงานทั้งสิ้น 12,071 ล้านบาท
บริษัทมีรายได้จากการขายน้ำตาลและกากน้ำตาล 9,320 ล้านบาท คิดเป็นร้อยละ 77
ของรายได้ทั้งหมด รายได้จากการขายเอทานอลและเบนซิน 663 ล้านบาท คิดเป็นร้อยละ 5
ของรายได้ทั้งหมด รายได้จากการขายไฟฟ้า
ที่ซึ่งโรงไฟฟ้าของบริษัทจำหน่ายไฟฟ้าให้กับการไฟฟ้าฝ่ายผลิตตามสัญญาซื้อขายไฟฟ้าแบบ Firm
Contract จำนวน 373 ล้านบาท คิดเป็นร้อยละ 3 รายได้จากการขายแป้งสาลี น้ำมันปาล์ม
และกระสอบ 1,318 ล้านบาท คิดเป็นร้อยละ 11 รายได้ที่เหลือจะเป็นรายได้จากการขายปุ๋ย
รายได้จากงานบริการ และรายได้อื่น ๆ

ตารางที่ 12.3 : โครงสร้างรายได้ของบริษัท ปี 2553, 2552, 2551

[]

ตารางที่ 12.4 : ยอดขายและรายรับจากการขายน้ำตาล กากน้ำตาลเอทานอลและไฟฟ้า (Firm
Contract)

[]

ตารางที่ 12.5 :ราคาน้ำตาลตลาดโลก NYBOT

[]

จากโครงสร้างรายได้ จะเห็นได้ว่า รายได้จากการดำเนินงานรวมเพิ่มขึ้นเล็กน้อย ร้อยละ 1.48
เมื่อเทียบกับปี 2552 โดยโครงสร้างรายได้ ในแต่ละธุรกิจ ในส่วนที่เป็นสาระสำคัญ มีรายละเอียด
ดังนี้

(1) รายได้จากการขายน้ำตาลและกากน้ำตาล ในปี 2553
    เป็นปีที่ราคาน้ำตาลมีความผันผวนค่อนข้างรุนแรง โดยราคาปรับตัวสูงขึ้นอย่างต่อเนื่อง
    จากราคา 23 เซ็นต์ต่อปอนด์ ในช่วงเดือนธันวาคม ปี 2552 อยู่ในระดับสูงสุดที่ 30
    เซ็นต์ต่อปอนด์ ในช่วงเดือนมกราคม ปี 2553 จากนั้น 4 เดือนต่อจากนั้น
    ก็ปรับตัวลดลงอย่างรวดเร็ว มาอยู่ที่ระดับ 15 เซ็นต์ต่อปอนด์ ก่อนที่จะกลับมาที่ระดับสูงสุดที่
    34 เซ็นต์ต่อปอนด์ ในช่วงเดือนธันวาคม ปี 2553 ซึ่งถือได้ว่ามีความผันผวนมากที่สุดในรอบ
    10 ปีที่ผ่านมา สาเหตุความผันผวนของราคาน้ำตาลที่ค่อนข้างรุนแรง เกิดจาก
    การเข้ามาเก็งกำไรของกองทุนที่มากขึ้น ความผันผวนของปริมาณน้ำตาล
    ที่ประเทศผู้ผลิตและประเทศผู้บริโภคสามารถผลิตได้
    สืบเนื่องจากสภาพอากาศที่เปลี่ยนแปลงอย่างรุนแรง (รายละเอียด สามารถดูเพิ่มเติมได้จาก
    หัวข้อ การประกอบธุรกิจของแต่ละสายผลิตภัณฑ์)
    ส่งผลให้ราคาขายน้ำตาลเฉลี่ยทั้งปีของบริษัทปรับเพิ่มขึ้น ร้อยละ 20 จาก 15,481
    บาทต่อตันในปี 2552 เป็น 18,539 บาทต่อตันในปี 2553
    อย่างไรก็ตามยอดขายน้ำตาลลดลงร้อยละ 15 จาก 549,967 ตันในปี 2552 คงเหลือที่
    466,089 ตันในปี 2553 ส่วนหนึ่งเกิดจากปี 2552 บริษัทมียอดน้ำตาลในคลังสินค้า
    ที่เหลือคงค้างจากปี 2551 นำมาขายในปี 2552 ทำให้ยอดขายปี 2552 สูงขึ้นกว่าปกติ
    อีกส่วนหนึ่งเกิดจากผลผลิตน้ำตาลต่อตันอ้อยได้ปรับตัวลดลงในปี 2553 เมื่อเทียบกับปี 2252
    จาก 108 กิโลกรัมน้ำตาลต่อตันอ้อย คงเหลือที่ 101 กิโลกรัมน้ำตาลต่อตันอ้อย
    เนื่องจากภูมิอากาศที่เปลี่ยนไปในช่วงฤดูหนาวของปี 2552 ทำให้ผลผลิตอ้อยปี 2553
    มีความหวานลดลงเมื่อเทียบกับผลผลิตอ้อยของปี 2552 ในภาพรวม
    จึงทำให้รายได้จากการขายน้ำตาลปรับตัวเพิ่มขึ้นเล็กน้อย ร้อยละ 1.48
    ในส่วนของรายได้จากการขายกากน้ำตาล ในช่วงปี 2552
    ราคากากน้ำตาลได้ปรับตัวสูงขึ้นอย่างต่อเนื่องเช่นเดียวกับราคาน้ำตาล แต่ราคาเอทานอล
    (ซึ่งใช้กากน้ำตาลเป็นวัตถุดิบ) ไม่ได้รับการปรับขึ้นตามสัดส่วน
    และธุรกิจเอทานอลมีปัญหาในส่วนของปริมาณความต้องการซื้อเอทานอลที่มีอยู่อย่างจำกัด
    ส่งผลให้บริษัทตัดสินใจลดปริมาณการผลิตเอทานอลลง
    โดยนำกากน้ำตาลส่วนหนึ่งจากโรงงานน้ำตาลที่อยู่ระยะทางไกล
    ขายกากน้ำตาลตรงให้กับลูกค้า เนื่องจากได้ผลตอบแทนที่สูงกว่า
    ทำให้ยอดขายกากน้ำตาลเพิ่มขึ้น ประกอบกับราคาขายกากน้ำตาลที่เพิ่มขึ้น
    ส่งผลให้รายได้จากการขายกากน้ำตาลเพิ่มขึ้นร้อยละ 151 จาก 262 ล้านบาทในปี 2552
    เป็น 657 ล้านบาทในปี 2553

(2) รายได้จากการขายเอทานอลและเบนซิน ลดลงร้อยละ 27
    สืบเนื่องจากยอดขายเอทานอลลดลงร้อยละ 34 จาก 42.5 ล้านลิตรในปี 2552 เป็น 28
    ล้านลิตรในปี 2553 แต่ราคาขายเอทานอลปรับตัวสูงขึ้นร้อยละ 11 จาก 21.13 เป็น 23.49
    บาทต่อลิตร ยอดขายเอทานอลที่ลดลง มาจากราคากากน้ำตาลปรับตัวอยู่ในระดับสูง
    แต่ราคาขายเอทานอลไม่ได้รับการปรับขึ้นตามสัดส่วน
    ส่งผลให้บริษัทนำกากน้ำตาลส่วนหนึ่งขายตรงให้กับลูกค้า

(3) รายได้จากการขายไฟฟ้า ตามสัญญาแบบ Firm Contract กับทางการไฟฟ้าฝ่ายผลิต
    มียอดขายไฟฟ้าเพิ่มขึ้น ร้อยละ 8 จาก 127,459 Mw-hr เป็น 137,134 Mw-hr
    แต่ราคาขายเฉลี่ยปรับตัวลดลงร้อยละ 6 จาก 2,880 บาทต่อ Mw-hr เป็น 2,720 บาทต่อ
    Mw-hr ยอดขายที่เพิ่มขึ้นมาจากบริษัทหาเชื้อเพลิงอื่นนอกจากกากอ้อย มาเสริมให้กับโรงไฟฟ้า
    ในส่วนของราคาที่ปรับตัวลดลง มาจากสูตรการคำนวณราคารับซื้อไฟฟ้าจากการไฟฟ้า
    ซึ่งมีตัวแปรคือ อัตราแลกเปลี่ยนไทยบาทเมื่อเทียบกับดอลล่าร์สหรัฐ และราคาแก็สธรรมชาติ
    โดยถ้าอัตราแลกเปลี่ยนไทยบาท แข็งค่าขึ้น จะทำให้ราคารับซื้อไฟฟ้าของการไฟฟ้าลดลง

(4) รายได้จากการขายแป้งสาลี น้ำมันมันปาล์ม และกระสอบ เป็นรายได้มาจากบริษัท
    ไทยชูการ์เทอร์มิเนิ้ล จำกัด (มหาชน) TSTE และบริษัทย่อยของ บริษัท ไทยชูการ์เทอร์มิเนิ้ล
    จำกัด (มหาชน) โดยตลอดช่วง 2-3 ปีที่ผ่านมา บริษัทไทยชูการ์เทอร์มิเนิ้ล และบริษัทย่อย
    ได้มีการลงทุนเพิ่มเติมในโครงการผลิตแป้งสาลี นำเข้าข้าวสาลีจากต่างประเทศ
    มาผลิตเป็นแป้งสาลี จำหน่ายให้กับลูกค้าภายในประเทศ
    และได้เริ่มเดินเครื่องจักรโครงการผลิตน้ำมันปาล์ม
    โดยซื้อน้ำมันปาล์มดิบจากโรงงานในภาคใต้ มากลั่นเป็นน้ำมันปาล์มบริสุทธิ์
    จำหน่ายให้กับลูกค้าอุตสาหกรรมอาหาร และลูกค้าผู้ผลิตน้ำมันไบโอดีเซล
    ส่งผลให้รายได้ของกลุ่มบริษัทดังกล่าว ได้ปรับตัวเพิ่มขึ้น และมีแนวโน้มที่เพิ่มขึ้นต่อไปในอนาคต
    อย่างไรก็ตามเนื่องจากบริษัทถือหุ้นในบริษัทไทยชูการ์เทอร์มิเนิ้ล จำกัด (มหาชน)
    ในสัดส่วนร้อยละ 23.82
    ดังนั้นผลกำไรที่ส่งผลต่อกำไรของบริษัทในงบรวมจะอยู่ในระดับค่อนข้างต่ำ
    เมื่อเทียบกับธุรกิจอื่น ๆ ของบริษัท (รายละเอียดเกี่ยวกับธุรกิจดังกล่าว
    สามารถดูได้จากข้อมูลของบริษัทจดทะเบียน บริษัท ไทยชูการ์เทอร์มิเนิ้ล จำกัด (มหาชน)
    (TSTE))

(5) ในปี 2552 บริษัทได้มีการขายเงินลงทุนในบริษัท เคอรี่ สยามซีพอร์ต จำกัด
    ทำให้ในงบการเงินปี 2552 บริษัทมีรายการพิเศษ
    ที่เป็นเงินได้การขายสินทรัพย์และเงินลงทุนจำนวน 146 ล้านบาท
    และส่งผลให้บริษัทรับรู้กำไรในงบการเงินรวมปี 2552 เพิ่มขึ้นจากการขายเงินลงทุนดังกล่าว
    (หลังหักส่วนของผู้ถือหุ้นส่วนน้อย) จำนวน 75 ล้านบาท

ในภาพรวม จะเห็นว่ารายได้ของบริษัทมีปรับตัวเพิ่มขึ้นเล็กน้อย อย่างไรก็ตาม
สาเหตุหลักที่ทำให้ผลประกอบการที่ลดลง ส่วนหนึ่งเกิดจากต้นทุนวัตถุดิบ ต้นทุนการผลิตที่ปรับตัวสูงขึ้น
และรายการพิเศษอื่น ๆ ซึ่งจะขอนำส่วนของต้นทุนไปอธิบายพร้อมกันใน
หัวข้อเปรียบเทียบผลประกอบการรายธุรกิจของบริษัทและบริษัทย่อยในภาพของงบรวม

ในส่วนของค่าใช้จ่ายในการขายและบริหาร จะประกอบด้วย 4 ส่วนหลัก คือ

(1) ค่าใช้จ่ายในการขาย ซึ่งได้แก่ ค่าขนส่ง ค่าใช้จ่ายในการส่งออก โดยในปี 2553 เทียบกับปี
2552 ค่าใช้จ่ายในการขายลดลงร้อยละ 14 เนื่องมาจากยอดขายน้ำตาลที่ลดลง

(2) ค่าใช้จ่ายในการบริหารที่ปรับเพิ่มขึ้นเล็กน้อย และค่าตอบแทนผู้บริหารที่ปรับสูงขึ้นร้อยละ 10
สืบเนื่องมาจากการลงทุนในโครงการใหม่ที่บ่อพลอย
ส่งผลให้บริษัทมีความจำเป็นที่ต้องรับบุคลากรเพิ่มในการเข้ามาดำเนินการ

(3) ค่าธรรมเนียมกองทุน เป็นเงินนำส่งเข้ากองทุนอ้อยและน้ำตาลทราย
โดยมีวัตถุประสงค์เพื่อสร้างเสถียรภาพให้กับอุตสาหกรรมอ้อยและน้ำตาลทราย
เงินนำส่งดังกล่าวจะประกอบด้วย 2 ส่วนคือ
ส่วนที่หนึ่งคือเงินจากการปรับราคาน้ำตาลภายในประเทศ 5 บาทต่อกิโลกรัม ซึ่งเริ่มปรับเมื่อกลางปี
2551 และส่วนที่สองคือส่วนต่างจากการปรับราคาน้ำตาล จากการที่แต่เดิม
ราคาควบคุมเป็นราคาที่รวมภาษีมูลค่าเพิ่ม แต่ปัจจุบันราคาควบคุมเป็นราคาที่ไม่รวมภาษีมูลค่าเพิ่ม
มติคณะรัฐมนตรีจึงให้นำส่วนต่างที่เพิ่มขึ้น ส่งเข้าไปให้กับกองทุนอ้อยและน้ำตาลทราย
ค่าธรรมเนียมกองทุนดังกล่าวจะอิงกับยอดขายน้ำตาลภายในประเทศ โดยในปี 2553
ค่าธรรมเนียมกองทุนปรับเพิ่มขึ้นร้อยละ 4.9
สืบเนื่องจากภาครัฐมีการจัดสรรโควตาจำหน่ายน้ำตาลภายในประเทศเพิ่มขึ้นจากปีที่ผ่านมา

(4) ขาดทุนจากสัญญาซื้อขายล่วงหน้า
ในส่วนนี้เกิดจากราคาน้ำตาลตลาดโลกที่มีความผันผวนสูงมากในช่วงปีที่ผ่านมา
ทำให้บริษัทและบริษัทย่อยที่ดำเนินธุรกิจน้ำตาล
เกิดความเสี่ยงด้านราคาในส่วนของปริมาณน้ำตาลที่คาดว่าจะผลิตได้และยังไม่ขายให้กับลูกค้า
ซึ่งอาจทำให้บริษัทได้รับราคาขายน้ำตาลที่ลดลงในกรณีที่ราคาตลาดโลกตกลงมาอย่างรุนแรงได้
ดังนั้นบริษัทจึงนำปริมาณน้ำตาลที่คาดว่าจะผลิตได้ส่วนหนึ่งไปทำการป้องกันความเสี่ยงของราคาน้ำตาลกับสถาบันการเงิน
โดยผลกระทบต่อการป้องกันความเสี่ยงดังกล่าวคือ ในกรณีที่ตลาดน้ำตาลอยู่ในแนวโน้มขาขึ้น
จะทำให้เกิดขาดทุนจากการทำสัญญาซื้อขายล่วงหน้าขึ้น
แต่จะได้ราคาน้ำตาลที่ขายจริงให้กับลูกค้าที่สูงขึ้นชดเชยกับผลขาดทุนดังกล่าว
ในกรณีที่ตลาดน้ำตาลอยู่ในแนวโน้มขาลง
ราคาน้ำตาลที่ขายจริงให้กับลูกค้าจะอยู่ในระดับต่ำลงแต่จะได้ผลกำไรจากการทำสัญญาซื้อขายล่วงหน้ามาชดเชย
รายละเอียดในส่วนของกระบวนการป้องกันความเสี่ยงจากความผันผวนราคาน้ำตาล
รวมถึงการบันทึกรายการดังกล่าวทางบัญชีในงบการเงิน สามารถดูได้จากหัวข้อที่ 13 (KSLTP)
ข้อมูลอื่นที่เกี่ยวข้อง

โดยในยอดเงินขาดทุนทั้งหมด 994 ล้านบาท
เป็นผลขาดทุนมาจากการเข้าป้องกันความเสี่ยงในช่วงที่ตลาดน้ำตาลอยู่ในแนวโน้มขาขึ้นเป็นเงินจำนวน
702 บาท แต่ผลขาดทุนดังกล่าวได้รับการชดเชยจากราคาขายน้ำตาลที่ปรับสูงขึ้นตาม
ในส่วนผลขาดทุนส่วนที่เหลือ 292 ล้านบาท เกิดจากยอดน้ำตาลที่ส่งออกได้จริง
ต่ำกว่ายอดน้ำตาลที่ป้องกันความเสี่ยงไว้ (Oversold) สืบเนื่องจาก (1)
ปริมาณอ้อยทั่วประเทศต่ำกว่าที่คาดไว้ (2)
ปริมาณผลผลิตกิโลกรัมน้ำตาลต่อตันอ้อยลดลงเมื่อเทียบกับปีที่ผ่านมา
เนื่องจากสภาพอากาศช่วงก่อนเปิดหีบ อุณหภูมิไม่ลดต่ำลง ทำให้อ้อยมีความหวานลดลง (3)
การปรับเพิ่มโควตาภายในประเทศที่ปรับสูงขึ้นจากที่เคยประกาศไว้ครั้งแรก
ส่งผลให้ยอดน้ำตาลส่งออกลดลง (4) โครงการลงทุน โรงงานน้ำตาลใหม่ที่บ่อพลอย
ที่ซึ่งการก่อสร้างติดตั้งเครื่องจักรเกิดความล่าช้า
ไม่สามารถหีบอ้อยในเชิงพาณิชย์ได้ทันในช่วงฤดูกาลหีบอ้อย ด้วยเหตุผลดังกล่าว
ส่งผลให้ยอดที่ประมาณการเพื่อนำไปป้องกันความเสี่ยง สูงกว่ายอดน้ำตาลที่สามารถส่งออกได้จริง
เกิดการทำสัญญาน้ำตาลล่วงหน้าเกินจำนวน (Oversold) จึงทำให้ต้องทำการซื้อคืนสัญญา
โดยไม่มีการขายปริมาณน้ำตาลจริง ส่งผลให้เกิดการขาดทุน 292 ล้านบาท

ในส่วนของต้นทุนทางการเงินและภาษีเงินได้นิติบุคคลนั้น
ภาระดอกเบี้ยที่เพิ่มขึ้นจากการลงทุนในโครงการต่าง ๆ ที่มีการใช้วงเงินกู้มากขึ้น
ทำให้ต้นทุนการเงินปรับตัวเพิ่มขึ้นร้อยละ 39 ส่วนภาษีที่ลดลง มาจากผลประกอบการของที่ลดลง

ดัวยเหตุผลดังกล่าว จึงส่งผลให้ภาพรวม กำไรสุทธิของบริษัทลดลงร้อยละ 83 จาก 920
ล้านบาทในปี 2552 เป็น 159 ล้านบาทในปี 2553

สืบเนื่องจากบริษัทและบริษัทย่อยดำเนินธุรกิจที่เกี่ยวเนื่องกัน
แต่ค่อนข้างหลากหลายในรายอุตสาหกรรม ซึ่งความสามารถในการทำกำไรในแต่ละธุรกิจ
และแนวโน้มของแต่ละธุรกิจแตกต่างกัน ดังนั้นเพื่อให้ง่ายต่อการวิเคราะห์
และเข้าใจผลประกอบการในแต่ละธุรกิจ
ทางบริษัทได้จัดทำการเปรียบเทียบผลกำไรที่ส่งผลต่องบกำไรขาดทุนในงบรวม ในรายธุรกิจขึ้น
ดังแสดงในตารางที่ 12.6

ตารางที่ 12.6 : เปรียบเทียบผลกำไรรายธุรกิจที่ส่งผลต่องบกำไรขาดทุนรวมของบริษัท

[]

(1) ผลประกอบการจากธุรกิจน้ำตาลภายในประเทศ ปรับตัวลดลงร้อยละ 78 จาก 720
ล้านบาทในปี 2552 ลดลงเหลือ 161 ล้านบาทในปี 2553 กำไรที่ลดลงส่วนหนึ่งเกิดจาก
ขาดทุนจากการทำสัญญาล่วงหน้าเกินจำนวนน้ำตาลที่สามารถส่งออกได้จริง
จึงทำให้เกิดผลขาดทุนประมาณ 292 ล้านบาท
สืบเนื่องจากบริษัทและบริษัทย่อยมีปริมาณอ้อยเข้าหีบต่ำกว่าที่ประมาณการ
ประกอบกับเปอร์เซ็นต์ผลผลิตน้ำตาลต่อตันอ้อยลดลง โครงการโรงงานน้ำตาลที่บ่อพลอย
การก่อสร้างที่ล่าช้า ทำให้ไม่สามารถหีบอ้อยได้ทันตามฤดูกาล
และภาครัฐได้ปรับเพิ่มโควตาจำหน่ายน้ำตาลภายในประเทศ (โควตา ก) สูงขึ้นจากที่เคยตั้งไว้
ทำให้บริษัทมีปริมาณน้ำตาลที่สามารถส่งออกได้จริงต่ำกว่าปริมาณที่ทำสัญญาและปริมาณที่ป้องกันความเสี่ยงไว้
ส่งผลให้บริษัทมีค่าใช้จ่ายที่เป็นผลขาดทุนประมาณ 292 ล้านบาท จาก

(1.1)
การจ่ายค่าปรับซึ่งเป็นผลจากการยกเลิกสัญญาซื้อขายน้ำตาลที่ได้ทำสัญญาไว้กับลูกค้าต่างประเทศ
เป็นเงินประมาณ 112 ล้านบาท และ

(1.2) ผลขาดทุนจากการลงทุนในตราสารอนุพันธ์
ซึ่งเกิดจากการที่บริษัทได้เข้าทำธุรกรรมป้องกันความเสี่ยงจากความผันผวนของราคาน้ำตาลผ่านตลาดซื้อขายน้ำตาลล่วงหน้าไว้
แต่ยอดปริมาณน้ำตาลที่ผลิตได้จริงต่ำกว่าที่ได้ทำประกันราคาไว้
จึงทำให้บริษัทต้องซื้อคืนตราสารอนุพันธ์โดยไม่มีการขายน้ำตาลจริง
ส่งผลให้เกิดผลขาดทุนจากการลงทุนในตราสารอนุพันธ์ เป็นเงิน 180 ล้านบาท

อย่างไรก็ตาม เมื่อพิจารณาในงบกำไรขาดทุน
จะเห็นว่าบริษัทแสดงค่าใช้จ่ายจากค่าปรับของสัญญาซื้อขายน้ำตาลทรายล่วงหน้าจำนวน 112
ล้านบาท (ซึ่งตรงกับข้อ 1.1) และผลขาดทุนจากการลงทุนในตราสารอนุพันธ์ทั้งสิ้น 881.96
ล้านบาท โดยผลขาดทุนจำนวน 180 ล้านบาทมาจากผลขาดทุนในส่วนที่ 1.2 (ดังได้กล่าวมาแล้ว)
ส่วนผลขาดทุนส่วนที่เหลือจำนวน 702 ล้านบาทเป็นผลมาจากกระบวนการป้องกันความเสี่ยง
ตามปกติ และการบันทึกบัญชี โดยมีรายละเอียดดังนี้

กระบวนการป้องกันความเสี่ยง ของบริษัทและบริษัทย่อย ในการลดความผันผวนของราคาน้ำตาล
มีวิธีการโดย บริษัทกำหนดราคาขายน้ำตาลล่วงหน้า ผ่านการทำสัญญาซื้อขายน้ำตาลล่วงหน้า
ซึ่งราคาดังกล่าวอิงกับราคาที่ใช้สำหรับคำนวณค่าอ้อยซึ่งเป็นต้นทุนวัตถุดิบที่สำคัญที่บริษัทต้องจ่าย
ราคาขายน้ำตาลที่กำหนดไว้ล่วงหน้าดังกล่าว บริษัทได้ทำสัญญาล่วงหน้าไว้สำหรับน้ำตาลส่งออกทั้งปี
โดยบริษัทจะทำการปิดสัญญาในช่วงเวลาใกล้เคียงกับบริษัทได้ทำสัญญาขายน้ำตาลจริงให้กับลูกค้า
สามารถดูรายละเอียดเพิ่มเติมได้จากหัวข้อที่ 13 (KSLTP) ข้อมูลอื่นที่เกี่ยวข้อง

ในปี 2553 บริษัทได้ทำการปิดสัญญาส่วนใหญ่ในช่วงครึ่งปีแรก
ซึ่งในขณะนั้นราคาน้ำตาลตลาดโลกอยู่ที่ระดับสูง
จึงทำให้เกิดผลขาดทุนจากการเข้าทำสัญญาซื้อขายล่วงหน้าขึ้น
อย่างไรก็ตามผลขาดทุนดังกล่าวจะได้รับการชดเชยโดยบริษัทได้ราคาน้ำตาลที่สูงขึ้นตามสัญญาขายน้ำตาลจริงให้กับลูกค้า
แต่ด้วยการบันทึกบัญชีที่กำหนดให้บันทึกแยกส่วนกัน
โดยผลขาดทุนบันทึกในส่วนที่เป็นค่าใช้จ่ายขายและบริหาร
ส่วนรายได้ที่ได้รับเพิ่มขึ้นจากราคาน้ำตาลที่สูงขึ้น บันทึกในส่วนที่เป็นรายได้จากการขายน้ำตาล
ส่งผลให้บริษัทแสดงผลขาดทุนจากการลงทุนในตราสารอนุพันธ์ทั้งสิ้น 702 ล้านบาท
ที่เป็นผลขาดทุนปกติจากกระบวนการป้องกันความเสี่ยงจริง และเมื่อรวมกับผลขาดทุนจำนวน 180
ล้านบาท (ตามข้อ 1.2) ซึ่งเกิดจาก
ยอดปริมาณน้ำตาลที่ผลิตได้จริงต่ำกว่าปริมาณที่ได้ทำประกันราคาไว้
ทำให้บริษัทมีผลขาดทุนจากการลงทุนในตราสารอนุพันธ์ทั้งสิ้น 882 ล้านบาท

ดังนั้นโดยสรุป ผลการดำเนินงานของบริษัท
ในภาพรวมมีผลกระทบจากการที่บริษัทมีปริมาณน้ำตาลที่สามารถส่งออกได้จริงต่ำกว่าปริมาณที่ทำสัญญาและปริมาณที่ประกันความเสี่ยงไว้
เป็นเงินทั้งสิ้นประมาณ 292 ล้านบาท (มาจากค่าปรับ 112 ล้านบาทและขาดทุนอนุพันธ์ 180
ล้านบาท) ส่วนที่เหลือ 702 ล้านบาท เป็นผลจากกระบวนการป้องกันความเสี่ยงตามปกติ
ซึ่งได้รับการชดเชยจากการที่บริษัทได้ราคาน้ำตาลที่สูงขึ้นตามสัญญาขายน้ำตาลจริงให้กับลูกค้า

ผลกำไรในธุรกิจน้ำตาลที่ลดลงอีกส่วนหนึ่งเกิดจากการที่บริษัทและบริษัทย่อยมีปริมาณน้ำตาลที่ผลิตได้ลดน้อยลง
สืบเนื่องจากปริมาณอ้อยเข้าหีบลดลง คุณภาพอ้อยที่เข้าหีบที่ต่ำลงเมื่อเทียบกับปีที่ผ่านมา
ส่งผลให้ประสิทธิภาพการผลิตของบริษัทลดลง อีกทั้งต้นทุนอ้อยอยู่ในระดับสูงขึ้นมาก
เนื่องจากการแข่งขันทางด้านวัตถุดิบ
ส่งผลให้ภาพรวมต้นทุนการผลิตน้ำตาลต่อหน่วยสูงขึ้นและอัตราการทำกำไรขั้นต้นลดลงเมื่อเทียบกับปีที่ผ่านมา

(2) ผลประกอบการของธุรกิจเอทานอลปรับตัวลดลง เนื่องจากปริมาณอ้อยเข้าหีบลดลง
ส่งผลให้บริษัทและบริษัทย่อยมีวัตถุดิบกากน้ำตาลจำนวนจำกัดในการที่จะนำมาผลิตเอทานอล
อีกทั้งต้นทุนวัตถุดิบอื่น ๆ เช่น แป้งมันสำปะหลัง ราคาอยู่ในระดับสูง ซึ่งไม่คุ้มค่าต่อการนำมาผลิต
อีกทั้งราคาเอทานอลไม่สามารถปรับเพิ่มขึ้นตามสัดส่วนต้นทุนวัตถุดิบที่เพิ่มขึ้น
ส่งผลให้ยอดขายเอทานอลของบริษัทลดลงจาก 42.5 ล้านลิตรในปี 2552 เหลือ 28.0
ล้านลิตรในปี 2553 และ กำไรจากธุรกิจเอทานอลลดลงจาก 140 ล้านบาทในปี 2552 เหลือ 79
ล้านบาทในปี 2553

(3) ผลประกอบการของธุรกิจโรงไฟฟ้า อยู่ในระดับใกล้เคียงจากเดิม
ถึงแม้ว่าปริมาณการขายไฟฟ้าจะเพิ่มขึ้นร้อยละ 8 แต่ราคาขายไฟฟ้าได้ปรับตัวลดลงร้อยละ 6
ทำให้รายได้เพิ่มขึ้นร้อยละ 2 การที่ปริมาณขายไฟฟ้าเพิ่มขึ้น
ส่วนหนึ่งเกิดจากการหาเชื้อเพลิงวัตถุดิบอื่นนอกจากกากอ้อยมาเสริมเพื่อผลิตกระแสไฟฟ้า
ซึ่งเชื้อเพลิงดังกล่าว มีต้นทุนต่อหน่วยดังกล่าวสูงกว่าต้นทุนกากอ้อย ทำให้อัตราการทำกำไรลดลง
ส่งผลให้ผลประกอบการของธุรกิจไฟฟ้าในภาพรวม อยู่ในระดับใกล้เคียงกับผลประกอบการเดิม

(4)
ผลประกอบการขาดทุนที่สูงขึ้นจากโครงการเพาะปลูกอ้อยและโรงงานน้ำตาลในประเทศลาวและกัมพูชา
สืบเนื่องจากทั้งสองโครงการอยู่ในระยะเริ่มต้นของการลงทุน ทำให้มีปริมาณอ้อยเข้าหีบต่ำ
และมีภาระต้นทุนค่าใช้จ่ายคงที่รวมถึงดอกเบี้ยที่สูงขึ้น
ทำให้ทั้งสองโครงการประสบกับภาวะขาดทุนเพิ่มขึ้น ผลขาดทุนของบริษัทย่อยที่ส่งผลต่องบรวม ในปี
2553 ประมาณ 285 ล้านบาท โดยขาดทุนเพิ่มขึ้นเมื่อเทียบกับปีที่ผ่านซึ่งขาดทุนที่ 213 ล้านบาท
อย่างไรก็ตามโครงการทั้งสองในอนาคต ผลการดำเนินงานจะปรับตัวดีขึ้น
ภายหลังจากที่บริษัทขยายพื้นที่เพาะปลูกอ้อย ปรับปรุงผลผลิตต่อไร่
จนมีปริมาณอ้อยเข้าหีบเกินจุดคุ้มทุน

(5) ในปี 2552 ทางบริษัทและบริษัทย่อยได้มีการขายเงินลงทุนในบริษัท เคอรี่ สยามซีพอร์ต จำกัด
ทำให้บริษัทมีรายได้เพิ่มขึ้นจากการขายสินทรัพย์และเงินลงทุน 146 ล้านบาท
และบริษัทรับรู้กำไรในปี 2552 เพิ่มขึ้นจากการขายเงินลงทุนดังกล่าว
(หลังหักส่วนของผู้ถือหุ้นส่วนน้อย) จำนวน 75 ล้านบาท

12.4) งบดุล

ตารางที่ 12.7 : สรุปงบดุลของบริษัท เปรียบเทียบปี 2553, 2552, 2551

[]

ในปี 2553 บริษัทมีสินทรัพย์รวม 23,153 ล้านบาท เพิ่มขึ้นร้อยละ 13 เมื่อเทียบกับปี 2552 ที่
20,418 ล้านบาท ส่วนที่เพิ่มขึ้นส่วนใหญ่จะเพิ่มจาก (1) การลงทุนในที่ดิน
อาคารและอุปกรณ์เพิ่มขึ้นจากโครงการพลังงานทดแทนที่บ่อพลอย (2) การให้สินเชื่อแก่ชาวไร่
เพื่อทำการขยายพื้นที่เพาะปลูกอ้อย รองรับโครงการพลังงานทดแทนที่บ่อพลอย ของบริษัท (3)
การขยายพื้นที่เพาะปลูกอ้อยเพิ่มขึ้น จากโครงการปลูกอ้อยและโรงงานน้ำตาลที่ประเทศลาว
และประเทศกัมพูชา ซึ่งสินทรัพย์ที่เพิ่มขึ้นดังกล่าว บริษัทมีการใช้วงเงินสินเชื่อจากสถาบันการเงิน
และการออกตราสารหนี้ ส่งผลให้หนี้สินรวมเพิ่มขึ้นร้อยละ 37 จาก 9,618 ล้านบาทเป็น 13,219
ล้านบาทในปี 2552 ทำให้อัตราหนี้สินต่อทุนเพิ่มขึ้นจาก 0.89 ในปี 2552 เป็น 1.33 ในปี 2553

12.5) งบกระแสเงินสด

ตารางที่ 12.8 : แสดงงบกระแสเงินสดของบริษัท เปรียบเทียบปี 2553, 2552, 2551

[]

ในปี 2553
บริษัทและบริษัทย่อยได้รับกระแสเงินสดจากกิจกรรมการดำเนินงานก่อนการเปลี่ยนแปลงในสินทรัพย์และหนี้สินดำเนินงานเข้ามาทั้งสิ้น
919 ล้านบาท ลดลงจากปี 2552 ร้อยละ 54 เนื่องจากผลประกอบการที่ลดลง
และบริษัทมีโครงการพลังงานทดแทนบ่อพลอย
ที่มีความจำเป็นที่ต้องใช้เงินทุนหมุนเวียนในการปล่อยสินเชื่อให้กับชาวไร่เพิ่มขึ้น
ประกอบโครงการปลูกอ้อย และโรงงานน้ำตาล ที่ลาวและกัมพูชา อยู่ในช่วงขยายพื้นที่เพาะปลูกอ้อย
มีความจำเป็นต้องใช้เงินทุนหมุนเวียนระยะสั้นเพิ่มขึ้น ส่งผลให้ในปี 2553
บริษัทและบริษัทย่อยมีกระแสเงินสดจากการดำเนินงานลดลงเหลือ 248 ล้านบาท

ในปี 2553 บริษัทและบริษัทย่อย มีการจ่ายเงินจากกิจกรรมการลงทุน (สุทธิ) ทั้งหมด 3,293
ล้านบาท โดย 3,334 ล้านบาท เป็นการลงทุนในที่ดิน อาคาร เครื่องจักร (สุทธิ)
ซึ่งส่วนใหญ่เกิดจากการลงทุนในโครงการพลังงานทดแทนที่บ่อพลอย

ในกิจกรรมการจัดหาเงิน ในปี 2553 บริษัทและบริษัทย่อย ได้รับเงินสดสุทธิมาทั้งหมด 2,952
ล้านบาท ซึ่งมาจากการกู้เงินระยะสั้น การออกตราสารหนี้ วงเงินสินเชื่อระยะยาวในโครงการต่าง
ๆ และส่วนหนึ่งมีการจ่ายเงินสดออก เป็นเงินปันผลในบริษัทใหญ่
และเงินปันผลจ่ายให้กับผู้ถือหุ้นส่วนน้อย

12.5) อัตราส่วนทางการเงิน

ตารางที่ 12.9 : แสดงอัตราส่วนทางการเงิน เปรียบเทียบปี 2553, 2552, 2551

[]

จะเห็นได้ว่าจากปี 2553 อัตราส่วนทางการเงิน ในส่วน ของ Liquidity ที่เป็นส่วนของ
Current Ratio และ Acid Test Ratio ลดลงสืบเนื่องจาก ในปี 2553
อัตราดอกเบี้ยเงินกู้ระยะสั้นจะต่ำกว่าอัตราดอกเบี้ยเงินกู้ระยะยาวมาก
ทางบริษัทได้บริหารเงินโดยใช้วงเงินสินเชื่อระยะสั้นมาหมุนเวียนในการลงทุนโครงการก่อน
จากนั้นเมื่อถึงกำหนดระยะเวลาตามสัญญาเงินกู้ระยะยาว
ทางบริษัทจึงเปลี่ยนมาใช้วงเงินสินเชื่อระยะยาวแทน
การกระทำดังกล่าวเป็นการบริหารเงินเพื่อลดภาระดอกเบี้ยเงินกู้ลง
แต่ทำให้อัตราส่วนทางการเงินในส่วนของ Current Ratio และ Acid Test Ratio ลดลง
สำหรับอัตราส่วนทางการเงินที่เป็น Collection Period และ Days of inventory
จะเห็นได้ว่าปรับตัวลดลง แสดงให้เห็นความสามารถในการเรียกเก็บเงิน
และบริหารสินค้าคงคลังได้สูงขึ้น

สำหรับอัตราส่วนที่เกี่ยวกับหนี้สิน จะเห็นได้ว่าทั้ง D/E Ratio และ LTD to equity สูงขึ้น
สืบเนื่องจากการลงทุนในโครงการพลังงานทดแทนที่บ่อพลอย ทำให้บริษัทภาระหนี้สินเพิ่มขึ้น
และในส่วนของ Times interest earned ลดต่ำลง เนื่องจาก ผลประกอบการประจำปี 2553
ของบริษัทที่ลดลง

ในส่วนของความสามารถในการทำกำไร จะเห็นได้ว่า ROA และ ROA ปรับตัวลดลง สืบเนื่องจาก
ผลประกอบการประจำปี 2553 ของบริษัทที่ปรับตัวลดลง
ซึ่งเป็นไปในทิศทางเดียวกับอัตราส่วนทางการเงินอื่น ๆ เช่น Operating Profits to Sales,
Net income to Sales, Book Value per share และ Earning per share

12.6) ค่าตอบแทนจากการสอบบัญชี

บริษัท น้ำตาลขอนแก่น จำกัด (มหาชน) และบริษัทย่อย มีค่าสอบบัญชี
และค่าใช้จ่ายเพิ่มเติมในการจัดทำงบการเงินรวม ในปี 2553 เป็นจำนวนเงิน 5,600,500 บาท